Up-432/02
Natisni
Opravilna št.:
Up-432/02
Datum odločitve:
25. 11. 2003
ECLI:
ECLI:SI:USRS:2003:Up.432.02
Akt:
Ustavna pritožba A. A. zoper sklep Vrhovnega sodišča št. II Ips 468/2001 z dne 11. 4. 2002
Izrek:
Ustavna pritožba A. A. zoper sklep Vrhovnega sodišča št. II Ips 468/2001 z dne 11. 4. 2002 se ne sprejme.
Evidenčni stavek:
Z odločitvijo Vrhovnega sodišča o zavrženju revizije ni moglo priti do kršitve kakšne človekove pravice ali temeljne svoboščine.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 7. 2002
Vrsta odločitve:
sklep
Vrsta rešitve:
nesprejem ustavne pritožbe
Dokument:
US22941
Up-432/02-4
15. 12. 2003
SKLEP
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnik v Z., na seji senata dne 25. novembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. II Ips 468/2001 z dne 11. 4. 2002 se ne sprejme.
Obrazložitev
1. Pritožnica izpodbija sklep, s katerim je Vrhovno sodišče v pravdnem postopku zaradi izstavitve listine zavrglo njeno revizijo zoper sklep Višjega sodišča, ker je ugotovilo, da vrednost spornega predmeta v zadevi ne presega zneska, ki je določen kot revizijski prag.
2. Pritožnica v ustavni pritožbi navaja, da je v času vložitve tožbe vrednost spornega predmeta v njeni zadevi zadostovala za dopustnost revizije, zaradi dolgotrajnega odločanja sodišč pa do uveljavitve novele Zakona o pravdnem postopku (Uradni list RS, št. 26/99 in nasl. - v nadaljevanju ZPP), s katero je bila meja za dovoljenost revizije zvišana na vrednost spornega predmeta nad 1.000.000 SIT, v njeni zadevi ni bilo odločeno niti na prvi stopnji. Pritožnica meni, da ji je bila odvzeta pravica do revizije in zatrjuje, da ni v enakem položaju kot tiste stranke, katerih zadeve so sodišča rešila pred uveljavitvijo novele ZPP in je revizija po določbi prvega odstavka 498. člena ZPP v teh zadevah dovoljena. Zatrjuje kršitev pravic iz 15., 22., 23. in 25. člena Ustave. Iz navedenih razlogov pritožnica tudi meni, da prvi odstavek 498. člena ZPP ni v skladu z Ustavo.
3. Z odločitvijo Vrhovnega sodišča o zavrženju revizije ni moglo priti do kršitve kakšne človekove pravice ali temeljne svoboščine. Ustavno sodišče je že odločilo, da ni v neskladju z Ustavo, da je novi ZPP pogoje za dopustnost revizije postrožil in da se novi zakon po prehodni določbi 498. člena ZPP glede tega vprašanja uporablja tudi glede postopkov, ki so se začeli še pred njegovo uveljavitvijo (sklep Ustavnega sodišča št. U-I-21/02 z dne 12. 9. 2002, Uradni list RS, št. 83/02, OdlUS XI, 166), če je bila prvostopenjska sodba izdana po njegovi uveljavitvi. Sodba prve stopnje je bila v tej zadevi izdana dne 22. 2. 2000, ZPP pa je začel veljati 14. 7. 1999.
4. Senat Ustavnega sodišča je sprejel ta sklep na podlagi prve alineje drugega odstavka 55. člena Zakona o Ustavnem sodišču (v nadaljevanju ZUstS) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger